CELEX: 52016PC0833
Language: fi
Date: 2017-01-06
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun päätöksen 2013/677/EU muuttamisesta

EUROOPAN KOMISSIO
            Bryssel 6.1.2017
            COM(2016) 833 final
            2016/0417(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun päätöksen 2013/677/EU muuttamisesta
            
               
         
         
            
               PERUSTELUT
            
            
               Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
            
            
               Luxemburg pyysi kirjeessään, jonka komissio kirjasi vastaanotetuksi 26. syyskuuta 2016, lupaa jatkaa sellaisten verovelvollisten vapauttamista arvonlisäverosta, joiden vuosittainen liikevaihto on tiettyä raja-arvoa alempi, ja korottaa kyseistä raja-arvoa 25 000 eurosta 30 000 euroon. Komissio on antanut alv-direktiivin 395 artiklan 2 kohdan mukaisesti Luxemburgin pyynnön tiedoksi muille jäsenvaltioille 4. lokakuuta 2016 päivätyllä kirjeellä. Komissio ilmoitti Luxemburgille 5. lokakuuta 2016 päivätyllä kirjeellä saaneensa kaikki hakemuksen arviointia varten tarpeellisina pitämänsä tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä, kuten mahdollisuutta myöntää verovapautus verovelvollisille, joiden vuosittainen liikevaihto jää tietyn raja-arvon alle. Tällainen verovapautus merkitsee sitä, ettei verovelvollisen tarvitse veloittaa arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa tuotantopanoksistaan.
            
            
               Tämä toimenpide otettiin ensimmäistä kertaa käyttöön neuvoston direktiivin 67/228/ETY
                  2
                14 artiklan säännösten mukaisesti. Jäsenvaltiot, jotka eivät käyttäneet mainitussa säännöksessä säädettyä mahdollisuutta, pystyivät kuitenkin myöhemmin direktiivin 77/388/ETY 24 artiklan 2 kohdan b alakohdan (uudelleenlaatimisen jälkeen alv-direktiivin 285 artiklan ensimmäinen kohta) nojalla myöntämään arvonlisäverovapautuksen sellaisille verovelvollisille, joiden vuosittainen liikevaihto on enintään 5 000 euroa tai sen vasta-arvo kansallisena valuuttana. Arvonlisäverodirektiivin 285 artiklan toisen kohdan nojalla kyseiset jäsenvaltiot voivat soveltaa myös asteittaisia verohelpotuksia verovelvollisiin, joiden vuosittainen liikevaihto on suurempi kuin niiden verovapautuksen soveltamiselle vahvistama enimmäismäärä.
            
            
               Vuoden 2012 loppuun saakka Luxemburg myönsi arvonlisäverovapautuksen verovelvollisille, joiden vuosittainen liikevaihto oli enintään 10 000 euroa. Lisäksi Luxemburg ilmoitti komissiolle hyödyntävänsä direktiivin 2006/112/EY 285 artiklan toisen kohdan mukaista mahdollisuutta myöntämällä asteittaisia verohelpotuksia verovelvollisille, joiden vuosittainen liikevaihto on 10 000–25 000 euroa.
            
            
               Tällainen verovapautusten raja-arvon korottaminen oli asianmukaista pienten yritysten arvonlisäverojärjestelmän yksinkertaistamiseksi, sillä se vähentää merkittävästi järjestelmän piiriin kuuluville yrityksille aiheutuvaa rasitetta vapauttamalla ne useista tavanomaisen alv-järjestelmän mukaisista arvonlisäverovelvoitteista. Näin ollen Luxemburg pyysi ja sille myönnettiin poikkeus soveltaa pienten yritysten verovapautusjärjestelmän osalta 25 000 euron raja-arvoa samalla kun asteittaisen verohelpotuksen soveltaminen lakkautetaan. 
            
            
               Tämä poikkeus myönnettiin neuvoston päätöksellä 2013/677/EU
                  3
                31. joulukuuta 2016 saakka.
            
            
               Vapautuksen reaaliarvon säilyttämiseksi ja näin ollen yksinkertaistavan vaikutuksen täysimittaisten hyötyjen varmistamiseksi ajan kuluessa Luxemburg hakee myös lupaa tarkistaa nykyistä raja-arvoa ylöspäin indeksointijärjestelmää noudattaen.
            
            
               Näin ollen Luxemburg on nyt pyytänyt, että toimenpiteen voimassaoloaikaa jatkettaisiin 1. tammikuuta 2017 alkaen ja että vuotuista liikevaihtoa koskeva enimmäisraja-arvo korotettaisiin 30 000 euroon. 
            
            
               Luxemburgin viranomaisten mukaan alv-direktiivin 395 artiklan 1 kohdan toisen alakohdan mukaisesti kohteena olevalla erityistoimenpiteellä olisi vain vähäinen vaikutus lopullisessa kulutusvaiheessa kerättävien arvonlisäverotulojen kokonaismäärään (enintään 0,12 %). Luxemburg haluaa pyynnöllään yksinkertaistaa yrityksiin kohdistuvaa rasitetta ja edistää pienten yritysten kehittämistä. Samalla Luxemburg haluaa keventää verohallintoon kohdistuvaa rasitetta rajoittamalla tarvetta pienten verovelvollisten valvontaan, joka on suhteellisen kallista verrattuna saataviin alv-tuloihin, ja vahvistaa suurempiin verovelvollisiin kohdistuvaa valvontaa. Alv-direktiivin 395 artiklan 1 kohdan ensimmäisen alakohdan mukaan jäsenvaltiolle voidaan antaa lupa ottaa käyttöön arvonlisäverodirektiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi. 
            
            
               Tässä yhteydessä on syytä huomata, että toimenpide on nyt ja jatkossakin täysin vapaaehtoinen verovelvollisten osalta.
            
            
               Luxemburg ei asettanut määräaikaa tälle poikkeukselle. Poikkeukset alv-direktiivistä olisi aina kuitenkin rajoitettava ajallisesti, jotta niiden vaikutuksia voidaan arvioida. Lisäksi on huomattava, että alv-direktiivin 281–294 artiklan pienten yritysten erityisjärjestelmää koskevia säännöksiä tarkastellaan parhaillaan uudelleen. Kuten alv-toimintasuunnitelmassa
                  4
                ilmoitettiin, komission ehdotus kattavan yksinkertaistamispaketin muodossa on tarkoitus esittää vuoden 2017 loppuun mennessä. Pakettiin sisältyy direktiivi, jolla muutetaan alv-direktiivin pienten yritysten erityisjärjestelmää koskevia säännöksiä.
            
            
               Sen vuoksi ehdotetaan, että poikkeuksen soveltamista jatkettaisiin 31. joulukuuta 2019 saakka tai sellaisen direktiivin voimaantuloon asti, jolla muutetaan pienten yritysten erityisjärjestelmää koskevia alv-direktiivin säännöksiä. Luxemburgin viranomaiset päättävät, käytetäänkö 30 000 euron raja-arvoa koskevaa poikkeusta varten indeksointijärjestelmää, ja jos käytetään, missä määrin.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Vastaavia poikkeuksia on myönnetty muille jäsenvaltioille. Belgialle
                  5
                myönnettiin 25 000 euron raja-arvo, Puolalle
                  6
                30 000 euron raja-arvo, Liettualle
                  7
                45 000 euron raja-arvo, Latvialle
                  8
                ja Slovenialle
                  9
                50 000 euron raja-arvo sekä Italialle
                  10
                ja Romanialle
                  11
                65 000 euron raja-arvo.
            
            
               •Yhdenmukaisuus unionin muiden politiikkojen kanssa
            
         
         
            
               Toimenpide on eurooppalaisia pk-yrityksiä tukevaa ”Pienet ensin” -aloitetta (”Small Business Act”) koskevassa komission tiedonannossa
                  12
                vahvistettujen pieniä yrityksiä koskevien unionin tavoitteiden mukainen. Siinä kehotetaan jäsenvaltioita ottamaan huomioon pk-yritysten erityisominaisuudet lainsäädäntöä valmistellessaan ja näin ollen yksinkertaistamaan sääntely-ympäristöä.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Alv-direktiivin 395 artikla.
            
            
               •Toissijaisuusperiaate (jaetun toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuutta.
               
            
            
               Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen nähden, että tarkoituksena on yksinkertaistaminen useampien pienten verovelvollisten ja verohallinnon kannalta.
            
            
               •Toimintatavan valinta
            
            
               Ehdotettu toimintatapa: neuvoston täytäntöönpanopäätös.
            
            
               Neuvoston direktiivin 2006/112/EY 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva toimintatapa, koska se voidaan osoittaa yksittäiselle jäsenvaltiolle.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Tämä ehdotus perustuu Luxemburgin esittämään pyyntöön ja koskee ainoastaan kyseistä jäsenvaltiota.
            
            
               •Asiantuntijatiedon keruu ja käyttö
            
            
               Ulkopuolisten asiantuntijoiden käyttö ei ollut tarpeen.
            
            
               •Vaikutustenarviointi
            
            
               Ehdotetun neuvoston täytäntöönpanopäätöksen tarkoituksena on jatkaa yksinkertaistamistoimenpidettä, jolla poistetaan useita arvonlisäverovelvoitteita yrityksiltä, joiden vuosittainen liikevaihto on enintään 30 000 euron suuruinen. Näin ollen toimenpiteellä on myönteinen vaikutus 970 uuden verovelvollisen (1,2 prosenttia tällä hetkellä arvonlisävelvolliseksi rekisteröidyistä verovelvollisista) hallinnollisen rasitteen vähenemiseen ja näin ollen verohallintoon. Talousarviovaikutus Luxemburgin alv-tulojen kannalta on arviolta enintään 0,12 prosenttia verotuloista.
            
            
               4.TALOUSARVIOVAIKUTUKSET
            
         
         
            
               Ehdotuksella ei ole vaikutuksia EU:n talousarvioon, koska Luxemburg tekee kompensaatiolaskelman neuvoston asetuksen (ETY, Euratom) N:o 1553/89
                  13
                6 artiklan mukaisesti.
            
            
               2016/0417 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun päätöksen 2013/677/EU muuttamisesta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  14
                ja erityisesti sen 395 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 285 artiklan mukaan jäsenvaltiot, jotka eivät ole hyödyntäneet jäsenvaltioiden liikevaihtoverolainsäädäntöjen yhdenmukaistamisesta, yhteisen arvonlisäverojärjestelmän rakenteesta ja soveltamissäännöistä 11 päivänä huhtikuuta 1967 annetun toisen neuvoston direktiivin 67/228/ETY
                  15
                14 artiklassa säädettyä mahdollisuutta, voivat myöntää vapautuksen arvonlisäverosta sellaisille verovelvollisille, joiden vuosittainen liikevaihto on enintään 5 000 euroa tai sen vasta-arvo kansallisena valuuttana. Ne voivat myös soveltaa asteittaisia verohelpotuksia verovelvollisiin, joiden vuosittainen liikevaihto on suurempi kuin niiden verovapautuksen soveltamiselle vahvistama enimmäismäärä.
            
            
               (2)Luxemburgille annettiin neuvoston päätöksellä 2013/677/EU
                  16
                lupa myöntää 31 päivään joulukuuta 2010 poikkeustoimenpiteenä arvonlisäverovapautus verovelvollisille, joiden vuosittainen liikevaihto on enintään 25 000 euroa.
            
            
               (3)Luxemburg pyysi kirjeessään, jonka komissio rekisteröi 26 päivänä syyskuuta 2016, lupaa direktiivin 2006/112/EY 285 artiklasta poikkeavaan toimenpiteeseen kyseisen vapautuksen jatkamiseksi 1 päivästä tammikuuta 2017 sekä raja-arvon korottamiseksi 25 000 eurosta 30 000 euroon. 
            
            
               (4)Komissio antoi Luxemburgin pyynnön tiedoksi muille jäsenvaltioille 4 päivänä lokakuuta 2016 päivätyllä kirjeellä. Komissio ilmoitti Luxemburgille 5 päivänä lokakuuta 2016 päivätyllä kirjeellä saaneensa kaikki hakemuksen arviointia varten tarpeellisina pitämänsä tiedot.
            
            
               (5)Luxemburgin toimittamien tietojen mukaan mahdollisesti 970 uutta verovelvollista voisi hyödyntää tätä toimenpidettä direktiivin 2006/112/EY XI osaston 2–6 luvussa tarkoitettujen alv-velvoitteidensa keventämiseksi. Verohallinnon rasite, joka johtuu verojen keräämisestä pieniltä yrityksiltä ja näiden yritysten auditoinnista, kevenisi myös näin ollen. 
            
            
               (6)Koska pienillä yrityksillä on Luxemburgille myönnetyn poikkeuksen vuoksi vähemmän arvonlisäverovelvoitteita, samalla kun ne voivat valita edelleen tavanomaiset arvonlisäverojärjestelyt direktiivin 2006/112/EY 290 artiklan mukaisesti, Luxemburgille olisi myönnettävä lupa jatkaa korotetun raja-arvon soveltamista 31 päivään joulukuuta 2019. 
            
            
               (7)Poikkeukset myönnetään tavallisesti rajoitetuksi ajaksi, jotta voidaan arvioida, onko erityistoimenpide asianmukainen ja toimiva. Pyydetyn poikkeuksen olisi sen vuoksi oltava ajallisesti rajoitettu, ja siihen olisi liitettävä raukeamislauseke. Lisäksi on huomattava, että direktiivin 2006/112/EY 281–294 artiklan pienten yritysten erityisjärjestelmää koskevia säännöksiä tarkastellaan parhaillaan uudelleen, ja direktiivi, jolla muutetaan alv-direktiivin näitä säännöksiä, saattaa näin ollen tulla voimaan ennen 31 päivää joulukuuta 2019.
            
            
               (8)Luxemburgin toimittamista tiedoista ilmenee, että raja-arvon korottamisella on vain vähäinen vaikutus lopullisessa kulutusvaiheessa kerättävien verotulojen kokonaismäärään. 
            
            
               (9)Pyydetty poikkeus on komission 25 päivänä kesäkuuta 2008 antaman tiedonannon
                  17
                ”Pienet ensin – Eurooppalaisia pk-yrityksiä tukeva aloite (”Small Business Act”)” tavoitteiden mukainen.
            
            
               (10)Poikkeuksella ei ole vaikutuksia arvonlisäverosta saataviin Euroopan unionin omiin varoihin, koska Luxemburg tekee kompensaatiolaskelman neuvoston asetuksen (ETY, Euratom) N:o 1553/89
                  18
                6 artiklan mukaisesti.
            
         
         
            
               (11)Sen vuoksi päätöstä 2013/677/EU olisi muutettava,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Korvataan päätöksen 2013/677/EU 1 ja 2 artikla seuraavasti:
            
            
               ”1 artikla
            
            
               Poiketen siitä, mitä direktiivin 2006/112/EY 285 artiklassa säädetään, Luxemburgille annetaan lupa vapauttaa arvonlisäverosta verovelvolliset, joiden vuosittainen liikevaihto on enintään 30 000 euroa.
            
            
               2 artikla
            
            
               Tämä päätös tulee voimaan päivänä, jona se annetaan tiedoksi.
            
            
               Tätä päätöstä sovelletaan 31 päivään joulukuuta 2019 tai sellaisen direktiivin voimaantulopäivään asti, jolla muutetaan direktiivin 2006/112/EY 281–294 artiklan pienten yritysten erityisjärjestelmää koskevia säännöksiä, sen mukaan, kumpi näistä ajankohdista on aikaisempi.”.
            
            
               2 artikla
            
            
               Tämä päätös on osoitettu Luxemburgin suurherttuakunnalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 347, 11.12.2006, s. 1.
               
               
                  
                     (2)
                  Toinen neuvoston direktiivi 67/228/ETY, annettu 11 päivänä huhtikuuta 1967, jäsenvaltioiden liikevaihtoverolainsäädäntöjen yhdenmukaistamisesta, yhteisen arvonlisäverojärjestelmän rakenteesta ja soveltamissäännöistä (EYVL 71, 14.4.1967, s. 1303).
               
               
                  
                     (3)
                  Neuvoston täytäntöönpanopäätös 2013/677/EU, annettu 15 päivänä marraskuuta 2013, luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide (EUVL L 316, 27.11.2013, s. 33).
               
               
                  
                     (4)
                  Komission tiedonanto Euroopan parlamentille, neuvostolle ja Euroopan talous- ja sosiaalikomitealle arvonlisäveroa koskevasta toimintasuunnitelmasta, Kohti EU:n yhtenäistä arvonlisäveroaluetta – aika tehdä päätöksiä, Bryssel, 7.4.2016, COM(2016) 148 final.
               
               
                  
                     (5)
                  Neuvoston täytäntöönpanopäätös (EU) 2015/2348, annettu 10 päivänä joulukuuta 2015, Belgian kuningaskunnalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/53/EU muuttamisesta (EUVL L 330, 16.12.2015, s. 51).
               
               
                  
                     (6)
                  Neuvoston täytäntöönpanopäätös 2015/1173/EU, annettu 14 päivänä heinäkuuta 2015, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta (EUVL L 189, 17.7.2015, s. 36).
               
               
                  
                     (7)
                  Neuvoston täytäntöönpanopäätös 2014/795/EU, annettu 7 päivänä marraskuuta 2014, Liettuan tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä annetun täytäntöönpanopäätöksen 2011/335/EU soveltamisen jatkamisesta (EUVL L 330, 15.11.2014, s. 44).
               
               
                  
                     (8)
                  Neuvoston täytäntöönpanopäätös 2014/796/EU, annettu 7 päivänä marraskuuta 2014, Latvian tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 330, 15.11.2014, s. 46).
               
               
                  
                     (9)
                  Neuvoston täytäntöönpanopäätös 2013/54/EU, annettu 22 päivänä tammikuuta 2013, Slovenian tasavallalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide (EUVL L 22, 25.1.2013, s. 15).
               
               
                  
                     (10)
                  Neuvoston täytäntöönpanopäätös 2016/1988/EU, annettu 8 päivänä marraskuuta 2016, luvan antamisesta Italian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 285 artiklasta poikkeavan erityistoimenpiteen soveltamista (EUVL L 306, 15.11.2016, s. 1).
               
               
                  
                     (11)
                  Neuvoston täytäntöönpanopäätös 2014/931/EU, annettu 16 päivänä joulukuuta 2014, luvan antamisesta Romanialle ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide annetun täytäntöönpanopäätöksen 2012/181/EU soveltamisen jatkamisesta (EUVL L 365, 19.12.2014, s. 145).
               
               
                  
                     (12)
                  KOM(2008) 394, 25.6.2008.
               
               
                  
                     (13)
                  EYVL L 155, 7.6.1989, s. 9–13.
               
               
                  
                     (14)
                  EUVL L 347, 11.12.2006, s. 1.
               
               
                  
                     (15)
                  EYVL 71, 14.4.1967, s. 1303/67.
               
               
                  
                     (16)
                  Neuvoston täytäntöönpanopäätös 2013/677/EU, annettu 15 päivänä marraskuuta 2013, luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide (EUVL L 316, 27.11.2013, s. 33).
               
               
                  
                     (17)
                  Komission tiedonanto neuvostolle, Euroopan parlamentille, Euroopan talous- ja sosiaalikomitealle ja alueiden komitealle – ”Pienet ensin” – Eurooppalaisia pk-yrityksiä tukeva aloite (”Small Business Act”), Bryssel 25.6.2008, KOM(2008) 394 lopullinen. 
               
               
                  
                     (18)
                  Neuvoston asetus (ETY, Euratom) N:o 1553/89, annettu 29 päivänä toukokuuta 1989, arvonlisäverosta kertyvien omien varojen lopullisesta yhdenmukaisesta kantomenettelystä (EYVL L 155, 7.6.1989, s. 9).